En robotstøvsuger kan ikke erstatte den praktiske hjemmehjælp hos ældre. Det vurderer de ældre selv i en ny undersøgelse lavet af Teknologisk Institut for Ældre Sagen. Det er første gang, at en undersøgelse om robotstøvsugere tager udgangspunkt i de ældres egne behov og erfaringer. Tidligere har en undersøgelse i Forbrugerrådets blad "Tænk" i en generel test dumpet samtlige 14 robotstøvsugere på markedet. De havde problemer med tæpper, hår og møbler. Alligevel har op mod halvdelen af landets kommuner tanker om at indsætte en robotstøvsuger i stedet for en hjemmehjælper hos mange ældre. Derfor håber chefkonsulent Olav Felbo fra Ældre Sagen, at den nye undersøgelse, hvor de ældre selv giver deres vurdering, bliver læst grundigt ude i kommunerne. - Robotstøvsugeren kan kun tage det værste snavs i løbet af ugen hos mere svækkede ældre, som, kommunerne jo selv erkender, har brug for hjælp, siger Olav Felbo. Han understreger, at mange af de ældre ikke er afvisende over for ny teknologi.
Robotstøvsugerne er ikke gode nok til at stå alene, mener de ældre selv i en ny undersøgelse.